b'\n_START_ARTICLE_\nRadu Simion\n_START_SECTION_\nBiografie\n_START_PARAGRAPH_\nS-a n\xc4\x83scut la 27 februarie 1940 \xc3\xaen \xc8\x98tefan cel Mare, jud. Arge\xc8\x99.\n_START_SECTION_\nStudii\n_START_PARAGRAPH_\nManifest\xc3\xa2nd interes pentru muzic\xc4\x83 \xc3\xaenc\xc4\x83 de mic, a studiat mai \xc3\xaent\xc3\xa2i acordeonul (autodidact). La 11 ani d\xc4\x83 examen la \xc8\x98coala Medie de Muzic\xc4\x83 \xc8\x99i reu\xc8\x99e\xc8\x99te cu nota 10._NEWLINE_\xc3\x8encepe s\xc4\x83 studieze \xc8\x9bambalul cu Gheorghe Pantazi. Acesta a pleac\xc4\x83 \xc3\xaen China pentru un turneu de \xc8\x99ase luni, iar Radu Simion risca s\xc4\x83 r\xc4\x83m\xc3\xa2n\xc4\x83 repetent. A fost nevoit s\xc4\x83 se mute la clasa de nai, unde l-a avut profesor pe F\xc4\x83nic\xc4\x83 Luca, care l-a considerat \xc3\xaentre cei mai buni elevi ai s\xc4\x83i._NEWLINE_A fost coleg de clas\xc4\x83 cu mari nai\xc8\x99ti ca: Damian Luca, Gheorghe Zamfir \xc8\x99i Constantin Dobre. Dup\xc4\x83 \xc8\x99ase luni de studii cu F\xc4\x83nic\xc4\x83 Luca, pleac\xc4\x83 la concursul na\xc8\x9bional al \xc8\x99colilor de muzic\xc4\x83, unde a c\xc3\xa2\xc8\x99tigat premiul \xc3\xaent\xc3\xa2i. I s-a dedicat atunci un articol \xc3\xaen revista \xe2\x80\x9eFlac\xc4\x83ra\xe2\x80\x9d.\n_START_SECTION_\nActivitatea artistic\xc4\x83\n_START_PARAGRAPH_\nEste chemat apoi s\xc4\x83 imprime la Radio Rom\xc3\xa2nia \xc8\x99ase piese pe care le-a \xc3\xaenv\xc4\x83\xc8\x9bat cu profesorul s\xc4\x83u, F\xc4\x83nic\xc4\x83 Luca. Dirijorul Victor Predescu nu i-a avizat \xc3\xaenregistr\xc4\x83rile tocmai pentru c\xc4\x83 piesele f\xc4\x83ceau parte din repertoriul lui F\xc4\x83nic\xc4\x83 Luca. Acest incident l-a ambi\xc8\x9bionat at\xc3\xa2t de mult \xc3\xaenc\xc3\xa2t a plecat \xc3\xaen c\xc4\x83utarea pieselor, care mai t\xc3\xa2rziu aveau s\xc4\x83 \xc3\xaei aduc\xc4\x83 aprecierea. Acesta merge la un l\xc4\x83utar din Arge\xc8\x99, nea Di\xc8\x9b\xc4\x83 (pe numele real Militaru Andrei), care \xc3\xaei \xc3\xaencredin\xc8\x9beaz\xc4\x83 ni\xc8\x99te piese._NEWLINE_\xc3\x8en timp acesta \xc8\x99i-a f\xc4\x83cut repertoriul \xc3\xaen care se reg\xc4\x83seau \xc8\x99i piesele vechi precum Spune, spune, mo\xc8\x99 b\xc4\x83tr\xc3\xa2n sau De la prim\xc4\x83rie-n sus. Apoi, dup\xc4\x83 aproape doi ani de studiu, acesta ajunge iar s\xc4\x83 \xc3\xaenregistreze cu dirijorul Victor Predescu. Atunci acesta \xc3\xaei mai d\xc4\x83 o \xc8\x99ans\xc4\x83 \xc8\x99i este uimit de interpretarea lui Radu Simion._NEWLINE_F\xc4\x83c\xc3\xa2nd practic\xc4\x83, la Restaurantul Cioc\xc3\xa2rlia \xc3\xael descoper\xc4\x83 marele dirijor Ionel Budi\xc8\x99teanu care venise s\xc4\x83 m\xc4\x83n\xc3\xa2nce acolo \xc3\xaentr-o zi. C\xc3\xa2nd l-a auzit c\xc3\xa2nt\xc3\xa2nd i-a spus c\xc4\x83 ar avea nevoie de un naist in Ansamblul Perini\xc8\x9ba. Atunci, Radu Simion a fost angajat la ansamblu cu un salariu de 527 de lei pe lun\xc4\x83. A fost coleg, \xc3\xaen ansamblu, cu mari interpre\xc8\x9bi ca Rodica Bujor, Ana Pop Corondan, Ion Luican \xc8\x99i mai t\xc3\xa2rziu \xc8\x98tefania Rare\xc8\x99. Colaboratori la ansamblu erau mai multe personalit\xc4\x83\xc8\x9bi, printre care \xc8\x99i Maria T\xc4\x83nase. Aceasta \xc3\xael roag\xc4\x83 s\xc4\x83-\xc8\x99i dac\xc4\x83 o forma\xc8\x9bie cu care s\xc4\x83 o acompanieze pe ea \xc8\x99i pe F\xc4\x83r\xc3\xa2mi\xc8\x9b\xc4\x83 Lambru la spectacole. Radu Simion \xc3\xae\xc8\x99i formeaz\xc4\x83 rapid o forma\xc8\x9bie format\xc4\x83 din Nicolae Bob St\xc4\x83nescu la \xc8\x9bambal, Nicolae Turcitu la acordeon \xc8\x99i Dumitru Jean la contrabas \xc8\x99i \xc3\xaencepe o serie de concerte la Teatrul de revist\xc4\x83 Constantin T\xc4\x83nase. Acolo erau \xc8\x99i Gr. Vasiliu Birlic, \xc8\x99i N. Stroe. De la ideea Mariei T\xc4\x83nase acesta a devenit \xc8\x99ef de orchestr\xc4\x83 \xc8\x99i a \xc3\xaenceput s\xc4\x83 c\xc3\xa2nte la barul de noapte Athenee Palace._NEWLINE_\xc3\x8enregistreaz\xc4\x83 \xc3\xaen 1965 primul s\xc4\x83u disc, un vinil mic cu 4 piese. Pe acel disc se reg\xc4\x83sesc piese populare \xc8\x99i l\xc4\x83ut\xc4\x83re\xc8\x99ti ca Spune, spune, mo\xc8\x99 b\xc4\x83tr\xc3\xa2n sau Treceam dealul la Muscel._NEWLINE_\xc3\x8en afara concertelor din str\xc4\x83in\xc4\x83tate \xc8\x99i din marile localuri din Capital\xc4\x83, Radu Simion era deseori chemat de comuni\xc8\x99ti la petreceri \xc8\x99i recep\xc8\x9bii, realiz\xc3\xa2nd numeroase concerte cu Nicu St\xc4\x83nescu (bun prieten al lui Gheorghe Gheorghiu Dej)._NEWLINE_\xe2\x80\x9ePovestea mea cu comuni\xc8\x99tii a \xc3\xaenceput \xc3\xaenc\xc4\x83 de pe vremea lui Gheorghiu-Dej, care m-a chemat s\xc4\x83 \xc3\xaei c\xc3\xa2nt de pe vremea \xc3\xaen care eram elev. Apoi, Ceau\xc8\x99escu m\xc4\x83 chema  s\xc4\x83 \xc3\xaei c\xc3\xa2nt la v\xc3\xa2n\xc4\x83toare. Mergeam \xc8\x99i st\xc4\x83team dup\xc4\x83 ei s\xc4\x83 v\xc3\xa2neze o zi \xc3\xaentreag\xc4\x83 \xc8\x99i seara \xc3\xaencepea festinul, iar noi trebuia s\xc4\x83 le c\xc3\xa2nt\xc4\x83m \xc3\xaen timp ce ei m\xc3\xa2ncau. De multe ori nici nu \xc8\x99tiam unde ne duce. Ne b\xc4\x83ga la dub\xc4\x83 \xc8\x99i plecam pe la restaurante pe l\xc3\xa2ng\xc4\x83 p\xc4\x83durile unde v\xc3\xa2na Ceau\xc8\x99escu. Apoi m-a chemat s\xc4\x83 fiu la toate recep\xc8\x9biile.  Dup\xc4\x83 recep\xc8\x9bie m\xc4\x83 chemau la mas\xc4\x83 cu ei s\xc4\x83 beau un \xc8\x99pri\xc8\x9b. Cea mai frumoas\xc4\x83 amintire a fost la sosirea \xc3\xaen Rom\xc3\xa2nia a pre\xc8\x99edintelui Americii. Eu \xc3\xaei c\xc3\xa2ntam lui Richard Nixon, iar Ceau\xc8\x99escu \xc3\xaemi \xc8\x9binea microfonul. Era primul om al lumii. Primul pre\xc8\x99edinte american care a c\xc4\x83lcat p\xc4\x83m\xc3\xa2ntul rom\xc3\xa2nesc e Richard Nixon... \xc8\x99i Ceau\xc8\x99escu \xc3\xaemi \xc8\x9bine microfonul c\xc4\x83 \xc3\xael deranjau ziari\xc8\x99tii. Asta \xc3\xaensemna respect!\xe2\x80\x9d_NEWLINE_Radu Simion a avut ocazia s\xc4\x83 c\xc3\xa2nte \xc3\xaen fa\xc8\x9ba unor \xc8\x99efi de stat, \xc3\xaentre care: Iosip Broz Tito, Richard Nixon, Rheza Pahlavi \xc8\x99.a. A concertat \xc3\xaen 34 de \xc8\x9b\xc4\x83ri de pe patru continente: Europa, America, Asia \xc8\x99i Africa.'